text: En kortslutning i et TV udløste brand i et plejecenter 
  29 januar 2013 kl. 15.44
  En sosu-hjælper reddede først på eftermiddagen en kvinde ud fra brændende lejlighed i plejecenter i Sønderborg.
  En kvinde på Plejecenter Mølleparken i Sønderborg er i eftermiddag blevet reddet ud sin brændende lejlighed af en sosu-hjælper.
  Kvinden har det godt, og hendes pårørende er blevet underrettet, oplyser Sønderborg Kommune.
  Branden blev opdaget ved 13-tiden.
  Det er "overvejende sandsynligt", mener kommunen, at branden skyldes en kortslutning i et tv-apparat.
  Kvinden er blevet genhuset, og de øvrige beboere er vendt tilbage til deres lejligheder, oplyser kommunen i en pressemeddelelse.
  Brandvæsnet roser de ansatte på plejecentret for at have evakueret den fløj, hvor branden opstod.
  Sosu-hjælperen er i øvrigt blevet tjekket på sygehuset for mulig røgforgiftning.
  